- Vi ved ikke helt, hvad der kommer til at ske. Jeg har set mange billeder af linjeføringen, men den rykker sig jo hele tiden, fordi der kommer nye tegninger. Først 200 meter til den ene side, så 200 meter til den anden. Sådan sagde Trine Weidich fra Gammel Hasseris tirsdag til TV2 Nord . Hun bliver en af de nærmeste naboer til den tredje Limfjordsforbindelse og føler sig - ligesom mange andre - usikker på, om hun bliver omfattet af den omfattende ekspropriation. Men ifølge Vejdirektoratet har alle de lodsejere, der enten permanent eller midlertidigt skal have inddraget deres jord til Egholm-forbindelsen, fået besked. Der er tale om cirka 160 lodsejere, og de fik alle brev i februar i enten deres E-boks eller med posten. Det oplyser seniorprojektleder Niels Fejer Christiansen i et skriftligt svar til TV2 Nord, hvor han også skriver, at han ikke har kendskab til, at nogen lodsejere skulle føle sig oversete. Det kan du gøre, hvis du vil vide mere I brevet, der er sendt til lodsejerne, og som TV2 Nord har set, står der blandt andet, at man er velkommen til at rette henvendelse direkte til Niels Fejer Christiansen, hvis man har spørgsmål. På denne side kan du søge på din adresse og se konsekvenserne for din ejendom. Man kan også se information om for eksempel støjberegninger, inddragelse af areal og økonomi her .

Opsummering:
Den kommende tredje Limfjordsforbindelse skal gå vest om Aalborg og over øen Egholm. Beslutningen har medført stor bekymring blandt borgere i de berørte områder. Men ifølge Vejdirektoratet har alle, der bliver berørt af ekspropriering, fået besked.